Folketing
2006-10-27

Andre ordførere har talt om de forhandlinger, der har ligget forud. Mit parti har kun været med til ét møde, men der fremførte vi faktisk, at vi ved at bruge hele krudtet på at presse flygtninge/indvandrergruppen risikerer at få et endnu skævere Danmark med en meget klar sammenhæng mellem en del af indvandrergrupperne og de allerfattigste i Danmark, altså at skabe mere fattigdom i Danmark. I stedet for at gøre det burde vi faktisk sætte tommelskruerne mere på kommunerne. For det er jo klart nok, at mange steder har kommunerne ikke gjort deres arbejde godt nok. Nogle kommuner har gjort det godt, og på nogle områder kan man finde rigtig flotte eksempler, men man kan altså også generelt se, at det kunne gøres bedre. Det betyder, at vi som udgangspunkt er enige i at lægge finansieringsmodellen om i den retning, som ligger her i forslaget.